ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΟ ΕΥΡΩΠΑΪΚΟ ΕΛΕΓΤΙΚΟ ΣΥΝΕΔΡΙΟ, ΣΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ - Tempus (Phare/CARDS και Tacis) Ετήσια έκθεση 2000

Πίνακας Περιεχομένων 2000

ΓΛΩΣΣΑΡΙΟ

1. ΕΞΕΛΙΞΗ ΤΟΥ ΠΡΟΓΡΑΜΜΑΤΟΣ ΤΟ 2000

1.1 Λήξη του "Tempus II α"

1.2 Η υλοποίηση του Tempus ΙΙΙ

1.3 Η είσοδος της Κροατίας και η επάνοδος της Ομοσπονδιακής Δημοκρατίας της Γιουγκοσλαβίας

1.3.1 Κροατία

1.3.2 Ομοσπονδιακή Δημοκρατία της Γιουγκοσλαβίας (ΟΔΓ)

1.4 Ανάπτυξη της περιφερειακής πολιτικής

1.4.1 Το περιφερειακό σεμινάριο του Tempus για τη "Σχέση μεταξύ της στρατηγικής

διοίκησης των πανεπιστημίων και της πολιτικής για την τριτοβάθμια εκπαίδευση", Σεράγεβο, 15-16 Ιουνίου 2000

1.4.2 Περιφερειακό σεμινάριο του Tempus για τη "θεσμική ανάπτυξη", Σκόπια,

23-26 Νοεμβρίου 2000

2. ΤΑ ΑΠΟΤΕΛΕΣΜΑΤΑ ΤΗΣ ΕΠΙΛΟΓΗΣ ΣΧΕΔΙΩΝ ΤΟ 2000

2.1 Τα αποτελέσματα της επιλογής σχεδίων για τα Phare/CARDS

2.2 Τα αποτελέσματα της επιλογής σχεδίων για το Tacis

2.3 Τα αποτελέσματα της επιλογής σχεδίων ΑΕΚ για τα Phare/CARDS και Tacis

ΠΑΡΑΡΤΗΜΑΤΑ:

Παράρτημα 1 - Συνολικά στατιστικά στοιχεία

Παράρτημα 2 - Κατάλογος των εκδόσεων του Tempus

ΓΛΩΣΣΑΡΙΟ

EE // Ευρωπαϊκή Επιτροπή (η Επιτροπή)

ΓΔ EAC // Γενική Διεύθυνση Εκπαίδευση και Πολιτισμός

ΕΙΕΕ // Eυρωπαϊκό Ίδρυμα Επαγγελματικής Εκπαίδευσης (το Ίδρυμα, Τορίνο, Ιταλία)

ΚΕΠ // Κοινά ευρωπαϊκά προγράμματα

ΣΔ // Σχέδιο δικτύωσης

ΑΕΚ // Ατομικές επιδοτήσεις κινητικότητας

ΑΕΕ // Αρμόδιος για τις επαφές σε εθνικό επίπεδο

ΕΓΤ // Εθνικό Γραφείο Tempus

ΚΠΤ // Κέντρο πληροφόρησης Tempus

Χώρες-εταίροι // Για την επιλογή του 2000:

Αρμενία

Αζερμπαϊτζάν

Λευκορωσία

Γεωργία

Καζακστάν

Κιργιζία

Μολδαβία

Μογγολία

Ρωσική Ομοσπονδία

Τατζικιστάν

Τουρκμενιστάν

Ουκρανία

Ουζμπεκιστάν

Αλβανία

Bοσνία-Ερζεγοβίνη

Κροατία

Πρώην Γιουγκοσλαβική Δημοκρατία της Μακεδονίας

1. ΕΞΕΛΙΞΗ ΤΟΥ ΠΡΟΓΡΑΜΜΑΤΟΣ ΤΟ 2000

1.1 Λήξη του "Tempus II α"

Το "Tempus II α" κάλυψε την περίοδο παράτασης του προγράμματος Tempus II από τον Ιούνιο του 1998 έως τον Ιούνιο του 2000. Σε αυτήν την περίοδο ωστόσο οι δέκα υποψήφιες χώρες της Κεντρικής και της Ανατολικής Ευρώπης συνέχισαν να συμμετέχουν στο πρόγραμμα Tempus, μαζί με τις μη συνδεδεμένες χώρες των Δυτικών Βαλκανίων και τα Νέα Ανεξάρτητα Κράτη και τη Μογγολία. Ωστόσο από το 2000 οι υποψήφιες χώρες άρχισαν να είναι επιλέξιμες για συμμετοχή στα κοινοτικά προγράμματα στους τομείς της εκπαίδευσης, κατάρτισης και νεολαίας στο πλαίσιο της προενταξιακής διαδικασίας. Ως αποτέλεσμα η θέση τους μέσα στο πρόγραμμα Tempus άλλαξε σημαντικά. Μετά την 1η Ιουλίου τα εκπαιδευτικά ιδρύματα των υποψήφιων χωρών μπορούσαν να συμμετέχουν ακόμα σε κοινά ευρωπαϊκά σχέδια αλλά μόνο στη βάση συγχρηματοδότησης. Επιπλέον τα Εθνικά Γραφεία Tempus στις χώρες αυτές έπρεπε να κλείσουν. Η αλλαγή αυτή ήταν σαφώς μία απόδειξη της επιτυχίας με την οποία ολοκληρώθηκε η διεργασία της μετάβασης, κάτι που το πρόγραμμα Tempus ενθάρρυνε πραγματικά σε μεγάλο βαθμό. Ήταν επίσης μια σημαντική "πρωτιά" για το πρόγραμμα Tempus. Συγκεκριμένα, το πρόγραμμα ποτέ δεν είχε χάσει μεμιάς τόσα πολλά μέλη της "οικογένειας Tempus" και συνεπώς η Επιτροπή προβληματίστηκε σχετικά με το πώς θα μπορούσε να αξιοποιηθεί προς όφελος του προγράμματος η εμπειρογνωμοσύνη που είχε αποκτηθεί από τις υποψήφιες χώρες.

Για τις υποψήφιες χώρες, η περίοδος 1998-2000 χαρακτηρίστηκε από τη μεγάλη επικέντρωση σε σχέδια με προενταξιακή θεματική. Η πλειονότητα των σχεδίων αφορούσε τη "θεσμική ανάπτυξη" με σκοπό να ενισχυθεί η ικανότητα των μη ακαδημαϊκών τομέων να συμμετάσχουν πλήρως στην Ευρωπαϊκή Ένωση στο άμεσο μέλλον.

Μετά τη λήξη του "Tempus ΙΙ α" πολλά από τα Εθνικά Γραφεία Tempus στις υποψήφιες χώρες διεξήγαν στοχοθετημένες μελέτες για τον αντίκτυπο του προγράμματος Tempus στις χώρες τους για την περίοδο 1990-2000. Επίσης πολλά ΕΓΤ διοργάνωσαν συνέδρια στα οποία ομιλητές και συμμετέχοντες εκλήθησαν να ανταλλάξουν απόψεις σχετικά τον αντίκτυπο του Tempus και ιδίως σε ποιο βαθμό το πρόγραμμα είχε επίδραση στον τομέα της τριτοβάθμιας εκπαίδευσης. Από όλες αυτές τις εκδηλώσεις γενικό συμπέρασμα ήταν ότι το Tempus είχε μεγάλη επιτυχία και αξία. Η Επιτροπή ανέθεσε στη συνέχεια τη σύνταξη γενικής έκθεσης "Tempus at Ten" στην οποία θα συγκεφαλαιωθούν τα επιτεύγματα του προγράμματος στις υποψήφιες χώρες (αναμένεται να δημοσιευτεί στις αρχές του 2002).

1.2 Η υλοποίηση του Tempus ΙΙΙ

Στις 29 Απριλίου 1999 το Συμβούλιο Υπουργών της Ευρωπαϊκής Ένωσης ενέκρινε το τελευταίο στάδιο του προγράμματος, το « Tempus III ». Το νέο στάδιο του προγράμματος, που επισήμως έχει ξεκινήσει από την 1η Ιουλίου 2000, καλύπτει την περίοδο 2000-2006 και απευθύνεται σε δύο ομάδες χωρών: τα Νέα Ανεξάρτητα Κράτη και τη Μογγολία, αφενός, και τις μη συνδεδεμένες χώρες της Κεντρικής και της Ανατολικής Ευρώπης αφετέρου (συγκεκριμένα την Αλβανία, τη Βοσνία-Ερζεγοβίνη και την πρώην Γιουγκοσλαβική Δημοκρατία της Μακεδονίας - όπως θα φανεί στη συνέχεια, στις τρεις αυτές χώρες προστέθηκαν η Κροατία και η Ομοσπονδιακή Δημοκρατία της Γιουγκοσλαβίας στη διάρκεια του 2000).

Στο πλαίσιο του νέου σταδίου του προγράμματος, και σύμφωνα με το παράρτημα της απόφασης για το "Tempus ΙΙΙ", το Tempus επιδιώκει να συμβάλει στη μεταρρύθμιση των δομών της τριτοβάθμιας εκπαίδευσης, των ιδρυμάτων και της διοίκησής τους μέσω στοχοθετημένων προγραμμάτων σε σαφώς καθορισμένους τομείς, συμπεριλαμβανομένων προγραμμάτων για τη διοίκηση των πανεπιστημίων, την ανάπτυξη προγραμμάτων σπουδών, τη θεσμική ανάπτυξη, τη δικτύωση και την κινητικότητα. Επιπλέον διατέθηκαν ατομικές επιδοτήσεις κινητικότητας σε επιλέξιμα άτομα σε όλες τις χώρες που είναι επιλέξιμες για το Tempus III.

1.3 Η είσοδος της Κροατίας και η επάνοδος της Ομοσπονδιακής Δημοκρατίας της Γιουγκοσλαβίας

1.3.1 Κροατία

Με την απόφαση του Συμβουλίου, της 17ης Ιουλίου 2000 , για την τροποποίηση της απόφασης του Συμβουλίου, της 29ης Απριλίου 1999, για το Tempus ΙΙΙ κατέστη δυνατό να γίνει η Κροατία χώρα-εταίρος του προγράμματος. Επρόκειτο κυρίως για τροποποίηση τεχνικής φύσης. Από τη στιγμή που οι πολιτικές αρχές της ΕΕ είχαν δώσει το "πράσινο φως" για τη συμμετοχή της Κροατίας, η διαδικασία έπρεπε να επιταχυνθεί, ώστε να μπορέσει η Κροατία να συμμετάσχει στο γύρο επιλογής του 2000. Μόλις η Επιτροπή διατύπωσε την πρότασή της για να συμπεριληφθεί η Κροατία τον Μάρτιο του 2000, ξεκίνησαν προπαρασκευαστικές δραστηριότητες παράλληλα με τη νομοθετική διεργασία. Τον Μάρτιο του 2000 διοργανώθηκε στο Ζάγκρεμπ μία ενημερωτική ημερίδα και ορίστηκε η 31η Μαρτίου 2000 ως προθεσμία για τις αιτήσεις, δηλαδή ένα μήνα μετά τη γενική προθεσμία για τις αιτήσεις Tempus. Παρά την πολύ μικρή προθεσμία, υποβλήθηκαν συνολικά 39 αιτήσεις, δηλαδή ένας ικανοποιητικός αριθμός. Η συνεδρίαση των εμπειρογνωμόνων από τον ακαδημαϊκό κόσμο για την αξιολόγηση των αιτήσεων των σχεδίων πραγματοποιήθηκε στο Τορίνο στις 20-28 Μαΐου 2000. Δύο Κροάτες και δύο διεθνείς εμπειρογνώμονες αξιολόγησαν 36 επιλέξιμες αιτήσεις. Ο διαθέσιμος προϋπολογισμός είχε οριστεί στα 1,5 εκατομμύρια ευρώ και επελέγησαν πέντε σχέδια για χρηματοδότηση.

1.3.2 Ομοσπονδιακή Δημοκρατία της Γιουγκοσλαβίας (ΟΔΓ)

Στις 5 Δεκεμβρίου 2000, η Ομοσπονδιακή Δημοκρατία της Γιουγκοσλαβίας, στην οποία περιλαμβάνεται και η Σερβία, η Δημοκρατία του Mαυροβουνίου και το Κοσσυφοπέδιο, ανακηρύχθηκαν επιλέξιμες χώρες για να συμμετάσχουν στο πρόγραμμα Tempus. Η Γιουγκοσλαβία είχε συμμετάσχει στο πρόγραμμα Tempus το 1991/92 και συνεπώς η ανανεωθείσα επιλεξιμότητά της ήταν κάτι σαν επάνοδος. Σε ό,τι αφορά την επιλεξιμότητα της Κροατίας, έμφαση δόθηκε στην ταχύτητα, ώστε να μπορέσουν τα γιουγκοσλαβικά εκπαιδευτικά ιδρύματα να συμμετάσχουν το συντομότερο δυνατό.

Στις 28 Νοεμβρίου 2000 διοργανώθηκε σύσκεψη εμπειρογνωμόνων στις Βρυξέλλες (ΓΔ EAC) με αντιπροσώπους των τριτοβάθμιων εκπαιδευτικών ιδρυμάτων της ΟΔΓ και αντικείμενο την κατάρτιση ενός επείγοντος σχεδίου δράσης. Στις αρχές του Δεκεμβρίου 2000, πραγματοποιήθηκε κοινή αποστολή της ΓΔ EAC και του ΕΙΕΕ για την εξακρίβωση της κατάστασης. Βάσει των αποτελεσμάτων της σύσκεψης αυτής και της αποστολής, καταρτίστηκε κατάλογος με τα επιλέξιμα τριτοβάθμια ιδρύματα και τις προτεραιότητες, ο οποίος στη συνέχεια δημοσιεύτηκε στον ιστοχώρο του Tempus στα μέσα Δεκεμβρίου 2000. Η προθεσμία για την υποβολή αιτήσεων ήταν ίδια με αυτή που ίσχυε για όλους τους υποψηφίους του Tempus - η 1η Μαρτίου 2001. Ενόψει της συμμετοχής αυτής διοργανώθηκαν ενημερωτικές ημερίδες στα τέλη Ιανουαρίου 2001 στην Πρίστινα, το Βελιγράδι, την Ποντγκόριτσα και τη Νις.

1.4 Ανάπτυξη της περιφερειακής πολιτικής

Η προώθηση της περιφερειακής συνεργασίας έχει γενικά προτεραιότητα τόσο για τη διεργασία σταθεροποίησης και σύνδεσης όσο και για το σύμφωνο σταθερότητας. Τα πανεπιστήμια στη Νοτιοανατολική Ευρώπη μπορούν να διαδραματίσουν πρωτεύοντα ρόλο στην προώθηση της αμοιβαίας κατανόησης πέρα από πολιτισμικά και εθνικά σύνορα και να δώσουν τη δυνατότητα, χάρη στην αυξημένη ακαδημαϊκή συνεργασία σε περιφερειακό επίπεδο, για αποτελεσματικότερη χρήση των πενιχρών εθνικών πόρων σε ανθρώπινο δυναμικό. Η απόφαση για το Tempus ΙΙΙ όχι μόνο παρέχει τη δυνατότητα για περιφερειακές δραστηριότητες αλλά δίνει ιδιαίτερη έμφαση στην αναζήτηση συμπληρωματικότητας και συνεργιών με άλλα προγράμματα και πρωτοβουλίες, είτε σε επίπεδο Ευρωπαϊκής Ένωσης είτε με άλλες οργανώσεις και φορείς. Συνεπώς, κατά την ενημερωτική εκστρατεία του 2000 δόθηκε έμφαση στην προώθηση σχεδίων που είχαν υποβληθεί από κοινού από πολλές χώρες-εταίρους και διοργανώθηκαν επίσης ορισμένα περιφερειακά σεμινάρια Tempus από την Επιτροπή ώστε να ενθαρρυνθεί η τάση αυτή. Γενικός στόχος των σεμιναρίων ήταν να συμβάλουν στη συζήτηση για τις πολιτικές σχετικά με τις αναπτυξιακές ανάγκες της τριτοβάθμιας εκπαίδευσης σε περιφερειακό επίπεδο, στο πλαίσιο της διεργασίας του Γκρατς (Graz Process) και, στο πλαίσιο της προετοιμασίας για τον νέο οδηγό υποβολής αιτήσεων, να συνεισφέρουν στην επανεξέταση των προτεραιοτήτων του Tempus και των κριτηρίων επιλογής.

1.4.1 Το περιφερειακό σεμινάριο του Tempus για τη "Σχέση μεταξύ της στρατηγικής διοίκησης των πανεπιστημίων και της πολιτικής για την τριτοβάθμια εκπαίδευση", Σεράγεβο, 15-16 Ιουνίου 2000

Πάνω από 50 συμμετέχοντες έλαβαν μέρος στο σεμινάριο, εκπροσωπώντας την Ευρωπαϊκή Ένωση, διάφορους διεθνείς οργανισμούς και μεγάλο αριθμό ιδρυμάτων της τριτοβάθμιας εκπαίδευσης σε περιφερειακό επίπεδο. Το βασικότερο συμπέρασμα του σεμιναρίου ήταν ένας κατάλογος λειτουργικών συστάσεων, που είχε σκοπό να δώσει το πλαίσιο πολιτικής για μελλοντικές δραστηριότητες του Tempus στα Δυτικά Βαλκάνια. Οι συστάσεις αυτές, που περιείχαν θέματα όπως η διακυβέρνηση και η διοίκηση, η διάρθρωση των πανεπιστημιακών σπουδών, η διασφάλιση της ποιότητας και η διεθνής συνεργασία, ετέθησαν υπόψη της συνόδου των ευρωπαίων αρμόδιων για την τριτοβάθμια εκπαίδευση υπουργών που βρίσκονταν στο Βουκουρέστι στις 18-20 Ιουνίου 2000 για την τέταρτη διάσκεψη των ευρωπαίων υπουργών Παιδείας, με ιδιαίτερη αναφορά στις χώρες των Δυτικών Βαλκανίων. (Το πλήρες κείμενο των συστάσεων βρίσκεται στον ιστοχώρο του Tempus στη διεύθυνση www.etf.eu.int/Tempus/Main Tempus download pages/Tempus CARDS/Conclusions from the Regional Tempus Seminar in Sarajevo 15-16 June, 2000).

1.4.2 Περιφερειακό σεμινάριο του Tempus για τη "θεσμική ανάπτυξη", Σκόπια, 23-26 Νοεμβρίου 2000

Πάνω από 60 συμμετέχοντες έλαβαν μέρος στο σεμινάριο, εκπροσωπώντας την Ευρωπαϊκή Ένωση, διάφορους διεθνείς οργανισμούς και μεγάλο αριθμό ιδρυμάτων της τριτοβάθμιας εκπαίδευσης σε περιφερειακό επίπεδο. Το σεμινάριο αποσκοπούσε στην προώθηση των πανεπιστημιακών δραστηριοτήτων σχετικά με τη θεσμική ανάπτυξη στη Νοτιοανατολική Ευρώπη. Οι συμμετέχοντες στο σεμινάριο επισκόπησαν την εμπειρία των υποψήφιων χωρών στον τομέα αυτόν και συζήτησαν τις μελλοντικές προτεραιότητες για τη θεσμική ανάπτυξη στις σημερινές χώρες Tempus στη Νοτιοανατολική Ευρώπη. Προσδιορίστηκαν τα θέματα που έχουν προτεραιότητα στους τρεις τομείς που εξετάστηκαν κατά τη διάρκεια του σεμιναρίου (δημοσιογραφία, τραπεζικός και χρηματοοικονομικός τομέας, περιβάλλον) και, σε ορισμένες περιπτώσεις, έλαβαν τη μορφή συγκεκριμένων σχεδίων. Διατυπώθηκαν συμπεράσματα από το σεμινάριο τα οποία και διανεμήθηκαν για την προετοιμασία του τρίτου περιφερειακού σεμιναρίου Tempus, το οποίο πραγματοποιήθηκε στις αρχές του 2001 στα Τίρανα και το οποίο επικεντρώθηκε στην περιφερειακή συνεργασία και δικτύωση. Στις αρχές του 2002 πρόκειται να κυκλοφορήσει μία ειδική έκδοση με τα συμπεράσματα και τις αναλύσεις των τριών διασκέψεων.

2. ΤΑ ΑΠΟΤΕΛΕΣΜΑΤΑ ΤΗΣ ΕΠΙΛΟΓΗΣ ΣΧΕΔΙΩΝ ΤΟ 2000

2.1 Τα αποτελέσματα της επιλογής σχεδίων για τα Phare/CARDS

Τα αποτελέσματα της επιλογής σχεδίων για τα Phare/CARDS παρατίθενται στον κατωτέρω πίνακα. (Δεν έχει προταθεί καμία σύγκριση με τα προηγούμενα χρόνια λόγω του διαφορετικού αριθμού των εμπλεκόμενων χωρών.)

ΕΠΙΛΟΓΗ ΓΙΑ TEMPUS PHARE ΤΟ 2000

Υποβληθείσες προτάσεις για νέα ΚΕΠ/ΣΔ // 100

Νέα ΚΕΠ/ΣΔ που χρηματοδοτήθηκαν // 32

Ποσοστό επιτυχίας // 32%

Μέσο ύψος ενίσχυσης ΚΕΠ/ΣΔ // 310.000 ευρώ

Από τις 100 αιτήσεις που υποβλήθηκαν, χρηματοδοτήθηκαν 32, με την ακόλουθη κατανομή ανά χώρα-εταίρο και είδος σχεδίου:

>ΘΕΣΗ ΠIΝΑΚΑ>

2.2 Τα αποτελέσματα της επιλογής σχεδίων για το Tacis

Τα αποτελέσματα της επιλογής σχεδίων για το Τacis το 2000 παρατίθενται στον κατωτέρω πίνακα. (Δεν έχει προταθεί καμία σύγκριση με τα προηγούμενα χρόνια λόγω του διαφορετικού αριθμού των εμπλεκόμενων χωρών.)

Tacis // 2000

Υποβληθείσες προτάσεις για νέα ΚΕΠ/ΣΔ // 263

Νέα ΚΕΠ/ΣΔ που χρηματοδοτήθηκαν // 60

Ποσοστό επιτυχίας // 22%

Μέσο ύψος ενίσχυσης ΚΕΠ/ΣΔ // 382.000 ευρώ

Από τις 263 αιτήσεις που υποβλήθηκαν, χρηματοδοτήθηκαν 60, με την ακόλουθη κατανομή ανά χώρα-εταίρο και είδος σχεδίου.

>ΘΕΣΗ ΠIΝΑΚΑ>

Συντομογραφίες: ΔΠ= διοίκηση πανεπιστημίων ΠΣ= προγράμματα σπουδών ΘΑ= θεσμική ανάπτυξη ΚΙΝ= κινητικότητα ΣΔ= σχέδια δικτύωσης

2.3 Τα αποτελέσματα της επιλογής σχεδίων ΑΕΚ για τα Phare/CARDS και Tacis

Οι χώρες-εταίροι που είναι επιλέξιμες για συμμετοχή στο σύστημα ΑΕΚ είναι οι εξής: για την περιφέρεια του CARDS. Αλβανία, Βοσνία - Ερζεγοβίνη και η Πρώην Γιουγκοσλαβική Δημοκρατία της Μακεδονίας. για την περιφέρεια του TACIS. Αρμενία, Αζερμπαϊτζάν, Λευκορωσία, Γεωργία, Καζακστάν, Κιργιζία, Μογγολία, Μολδαβία, Ρωσική Ομοσπονδία, Τουρκμενιστάν, Ουκρανία, Ουζμπεκιστάν για το Tacis. Πρέπει να σημειωθεί ότι αυτή ήταν η πρώτη φορά που επετράπη στις χώρες-εταίρους του Tacis να συμμετάσχουν στο σύστημα Tempus ΑΕΚ. H αξιολόγηση των προτάσεων ΑΕΚ που υποβλήθηκαν διεξήχθη από το προσωπικό του ΕΙΕΕ βάσει των κατευθυντήριων γραμμών που είχαν συμφωνηθεί με την Ευρωπαϊκή Επιτροπή. Έως την 3η Απριλίου 2000 είχαν ληφθεί συνολικά 167 νέες αιτήσεις και από αυτές χρηματοδοτήθηκαν οι 48 με την ακόλουθη κατανομή ανά χώρα υποδοχής.

>ΘΕΣΗ ΠIΝΑΚΑ>

Ο προϋπολογισμός Tempus που διατίθεται για τις ΑΕΚ σε κάθε χώρα-εταίρο το 2000 παρουσιάζεται στον κατωτέρω πίνακα.

Χώρες-εταίροι // Σύνολο σε ευρώ

Αλβανία // 3.650

Bοσνία-Ερζεγοβίνη // 10.853

Πρώην Γιουγκοσλαβική Δημοκρατία της Μακεδονίας // 40.077

Μερικό σύνολο // 54.580

Λευκορωσία // 4.234

Γεωργία // 2.109

Καζακστάν // 16.218

Κιργιζία // 12.054

Ρωσική Ομοσπονδία // 24.946

Ουκρανία // 4.602

Ουζμπεκιστάν // 14.319

Μερικό σύνολο // 78.482

ΣΥΝΟΛΟ για ΑΕΚ // 133.062

Η μέση επιχορήγηση για κάθε ΑΕΚ ήταν 2.772 ευρώ.